**Ringmajanduse juhtrühma 10.06.2020 elektroonilise koosoleku protokoll nr 1**

Koosoleku algus 10.06.2020 kell 10.00, lõpp kell 12.00

Juhtrühma esimees: Kaupo Heinma

Osalesid: Katrin Pihor, Kaja Tael, Erik Eenlo, Velda Buldas, Kristi Talving, Rait Kuuse, Kai Härmand, Henry Kattago, Marek Uusküla, Mihkel Krusberg, Sigrid Soomlais, Krista Kupits, Meelis Münt, Aire Rihe, Robert Kiviselg, Allan Pilviste, Kristjan Õim, Andres Sang, Taaniel Raudsepp, Siim Tiidemann, Thea Palm, Tea Varrak.

PÄEVAKORD

**Ringmajanduse juhtrühma 10.06.2020 elektroonilise koosoleku päevakord**

1. **Sissejuhatus**
	1. Keskkonnaministeeriumi kantsleri tervitussõnad juhtrühmale
	2. Keskkonnaministeeriumi asekantsleri ülevaade ringmajandusest ja arengudokumendi loomisest
2. **Arutelu**
	1. Käskkirja ülevaatamine, täpsustuste kokkuleppimine
	2. Töörühma ja töögruppide töö kinnitamine ning mandaadi andmine
	3. Muud tõstatunud küsimused

**Ringmajanduse juhtrühma 10.06.2020 elektroonilise arutelu**

 **protokollilised otsused**

Elektrooniline arutelu toimus 10.06.2020 kell 10.00 kuni 12.00*.* Arutelus osales 15 juhtrühma liiget.

Kantsler Meelis Münt avas juhtrühma koosoleku avasõnadega, milles rõhutas ringmajanduse olulisust ning soovis juhtrühmale kindlat meelt otsuste langetamisel. Kantsler mõtiskles, et on oluline anda tugev impulss sisse ringmajanduse teemal liikumiseks, sest ringmajandus on tulnud, et jääda. Olulise punktina tõi ta välja, et tuleb mõelda, kuidas EL rahasid enda heaks kõige paremini ära kasutada. Meelis Münt märkis, et seda ei saa teha silotornides, koostöö nii tootjate ja tarbijate vahel kui ka ministeeriumite vahel on edu võti. Juhtrühmale on väga kõrged ootused. Loodan, et teil on innukust ja tahet.

Henry Kattago: On mainitud nii kutses, kui ka Meelise kõnes nii arengudokumenti kui ka tegevuskava, Euroopa komisjoni teatises on ta määratud kui tegevuskava. Millest me siis tegelikult räägime, millisest dokumendist, millisest ambitsioonist?

Meelis Münt: Eesmärk on dokumendid mahutada uude strateegilise planeerimise süsteemi. Lähtub ka sellest, mis2035 raames kokku lepitud saab. See millise sõnastuse dokument ise saab, selle peabki juhtrühm otsustama ning leidma viisi, et see kõiki osapooli rahuldaks.

Kaupo Heinma: Protsess sai alguse 2017, huvirühmade kohtumisel, kus tuli välja, et on vajadus terviklahendusele. Esialgu mõtlesime jäätmekavaga liita, aga aeg on edasi läinud. Arengudokumentide koostamisel on uus visioon. Me ei ole seda nimetust lukku pannud, meie jaoks on protsess olulisem. See ei pea saama riiklikuks dokumendiks võib ollagi ühiskondlik kokkulepe või saab see integreeritud kõikidesse teistesse arengukavadesse. Sellepärast me olemegi juhtrühma loonud kõikidest ministeeriumitest. Selle, kuidas me seda teeme ja nimetame selgub koostöö käigus.

Henry Kattago: Dokumendi loomise ja käivitamise protsess on oluline ning lähtub sellest, mis taseme dokument on loomisel. Meid raamistab ka EL ringmajanduse tegevuskava – olles sisuga tuttav, see on hea esimene dokument olemas, mida ei peakski siseriiklikult muutma hakkama. Kohe alguses peaks minema konkreetseks, mis on need sammud, mida tuleks Eestis astuda. Tänu sellele võiks ära jääda suure visiooni arutelud ja debatid, sest see tuleb Euroopa poolt. Kolmas variant on see null-tuletaud tegevuskava valge/roheline teekaart – terminoloogia peaks paigas olema. Need on need põhimõttelised küsimused, mis alguses tuleks läbi arutada, siis on aru saada kuhu suunas minna.

Meelis Münt: Näeme, et see dokument peaks olema rakendatav eks siin ongi juhtrühma roll oluline, et sellele dokumendile sisu ja kuju anda, aga sellesse ei tohiks kinni jääda vaid just mõelda, mida see dokument sisaldama peaks.

Kai Härmand: Kui suur on meil poliitiline tahe? Riigikogus põlevkivi ja -tuha kasutamise eelnõud ja meie teeme siin ilusat ja rohelist – kuidas need maailma parandavad mõtted jõuavad poliitikute ja erakondade agendasse. Me teeme head ja õiget asja, aga on oluline läbi mõelda, kuidas.

Robert Kiviselg: Poliitilises mõttes peab loomulikult läbi arutama. Töögrupid annavad kindlasti hea tõuke ja sisendit nii erinevatesse valdkondadesse – kasvõi näiteks rohehanked ja jäätmekavale sisendi andmine. Usun ma küll, et poliitiliselt on juba tahe olemas, sest surve ühiskonna poolt on tugev.

Kaupo Heinma: Poliitiline tahe on muutuv ja on näha, et keskkonnateemad tulevad päevakorda üha enam tagasi. Peaminister on huvitatud ja on soov olla kursis. Tihtipeale juhtub, et kui on majandus ja keskkond koos, siis päästame majandust ja siis vaatame, kuidas keskkond sinna juurde tuleb. Me võiksime hoida ambitsiooni ning anname sisendit nii üles kui ka alla. Riik ei pea alati juures olema, aga peame andma eeskuju ja näitama entusiasmi, et erasektoril oleks kergem kaasa tulla.

Rait Kuuse: Me ei saa ignoreerida ambitsiooni taset võrreldes 2035ga. Juhtrühma üks eesmärk on selge ambitsiooni taseme väljendamine, et ka poliitiliselt arendada. Ainult sõnastamisest ei piisa. Teine pool, mis aitab edasi on, see, et töö peab saama praktiline. Sotsiaalministeerium otsib väljundit, mida me päriselt kokku lepime ja mida me päriselt ära teha saame. Kolmas oluline teema on see, kuidas me pärast dokumendi valmimist selle rakendavust kontrollime ja juhime. Keskkonnaministeerium saab siin kätt pulsil hoida.

Kaja Tael: Ma arvasin, et me hakkame tegutsema EL teatise valguses. Sellega ning selle protsessiga ongi ju defineeritud, kuidas poliitikuteni jõuda. EL kaudu on meil suunad defineeritud. Nüüd edasi liigume valdkondade kaupa, ühise juhtimise all, et see kõik ühte kohta kokku tuleks. Ma ei muretseks ambitsiooni ja väljundi pärast. Me oleme praktilise töö tasandil juba.

Kaupo Heinma: Euroopa Rohelepe on loomulikult aluseks. Eesmärk on küll jõuda kavani, kuid juhtrühma töö ei peaks ära lõppema kui dokument valmis saab.

Rait Kuuse: Ma ei taha peorikkuja olla, kuid ma pakun, et on väga palju inimesi, kes ei saa üldse aru mis "loom" see ringmajandus on. Sh otsustajad.

Katrin Pihor: Vaatame ringmajandust võimalusena, kuidas majandust edasi viia. Eesti võiks ära kasutada rohemajanduse ärilahendusi ja viise. See peaks olema ringmajanduse keskne ideoloogia.

Kristi Talving: Nõustun Katriniga. Meil on kaks suunda, pikaajaline vaade, kuid tuleb fokuseerida kiiretele lahendustele, millega panustada pikkadesse lahendustesse.

Rait Kuuse: Suured üldised eesmärgid ei sega üldiselt meil kedagi, konkreetsed sammud aga küll st nõus praktilistele sammudele keskendumisega.

1. Arutelupunktide osas tegi juhtrühm järgmised otsused:

Kuulati Kaupo Heinma ülevaadet Eesti ringmajanduse hetkeseisust. Arengudokumendi senisest tegevusest ning tuleviku plaanidest. *Ettekanne lisatud protokollile.*

Taaniel Raudsepp: Meie loojad/kunstiinimesed on tegelenud teemaga pikalt, kui neidki siia protsessi kaasata, siis nad oleksid huvitatud kindlasti kaasa tulema. Selle põhjal oleks kena teoseid luua. Looja on vaba.

Kaupo Heinma: Meie poole on pöördunud juba kontsertide korraldajad kes tahaks panustada, tahaks teada, mis on reegild, kuidas teha. Kultuur saab palju panustada!

Taaniel Raudsepp: Kultuur on nähtav valdkond, sõnumit saab läbi selle levitada.

Rait Kuuse: Rahal ei peatunud. Kas rahaperspektiivist peaksime rääkima? Millised on need vahendid ja mida me peaks kasutama? Kui tuleb teha igapäevaseid otsuseid, siis suur pilt hajub ära. Küllap ka siin on üks läbiv küsimus, et millistel tingimustel erinevateks töödeks, teenusteks jt riik raha jagab. Tekkis mõte, et sotsiaalteenuste rahastamisel ei ole keskkonnaeesmärke küllap isegi mainitud.

Katrin Pihor: Teadus-arenduses, innovatsioonis ja ettevõtlusstrateegias on ringmajandus otsapidi sees. Näeme ringmajanduse arengudokumendi seoseid oma strateegiaga. Plaanis on üle vaadata nutika spetsialiseerumise kriteeriumid. Kas ringmajandus saab kasvatada uued nutika spetsialiseerumise valdkonnad?

Kaupo Heinma: Näeme, et nutika spetsialiseerumise teema sobiks siia.

Taaniel Raudsepp: Kultuuris sama. Keskkonnakaalutlused ei ole täna väga sidusad kaalutlused. Nüüd töös olevas põhialuste dokumendis on ringmajandus taristu juures olemas. Aga see on väga üldine ja abstraktne dokument praegu.

Henry Kattago: Töörühm – kui suureks see koosseis läheb?

Kaupo Heinma: Praegu on palju osapooli, keda plaanime kaasata. Tahaks saada juhtrühmast suunist, et oleks töörühm oleks laiapõhjaline, kuid samas ka töövõimeline.

Henry Kattago: Juhtrühmas peab olema fokuseeritud diskussioon kuidas teha, kuidas saavutada neid eesmärke, mis on välja käidud. Hästi suur kaal on teadlikkuse suurendamise ühiskonnas, valitsusvälise pühendumise suurendamiseks. Tõhusam meetod oleks kampaania. 40 inimest juhtida ja koordineerida ei ole tulemuslik.

Siim Tiidemann: Tegevuskava peab olema praktilise väljundiga. Majanduskasu peab olema käsikäes keskkonnakasuga, tuleb jälgida ka konkurentsi. Milline on Eesti olukord, millised on meie võimalused ja vajakajäämised. Näiteks pestitsiidide kasutamine on meil madalalam kui Euroopas keskmiselt, siin oleme eeskujuks. Samas on neid valdkondi, kus oleme mahajääjate hulgas. Rahastamisallikaid on ju ka mitmekesiseid.

Kaupo Heinma: Majanduskasu tahetakse kiiresti, keskkonnakasu ei jõuta ära oodata. Alltöörühmad on just need, millel näeme olulist sisurolli.

Rait Kuuse: Kui majanduskasvu ootus dikteerib, siis on keskkonnaeesmärgid teinekord "nice to have" kategoorias. Need võiks praktikaski muidugi olla ilma üksteist välistamata.

Kristi Talving: Ringmajandus on horisontaalne teema – kõik ministeeriumid panustavad ühel või teisel viisil. Näen, et tuleks ära kaardistada poliitikavaldkondade sees seosed ja rahalised võimalused. Saaks/tuleks välja töötada horisontaalsed valdkonnad, millega peavad kõik arvestama. Tegelikult tahaks näha plaanitud tegevuste ajakava. Suuremad eesmärgid, mis ajaks mis tehtud saab. Nii juhtrühma töös, kui ka suuremas pildis.

Kaupo Heinma: Me ei ole ära defineerinud, millised teemad on rohkem, mis vähem ringmajandus.

Rait Kuuse: Eks selliseid "horisontaalseid eesmärke" (mitte struktuurfondide definitsiooni silmas pidades) on veel ja ideaalis võiksid kõik valdkonnad ise suurt pilti näha ja nendega arvestada. ÜRO säästva arengu eesmärgid, regionaalareng, võrdõiguslikkus, keskkonnahoid, bürokraatia vähendamine, õigusriik, rohelised riigihanked jne.

Kai Härmand: Ärme keelusta tegevusi, kasutame arengukava suunamiseks.

Kuulati Kaupo Heinma ülevaadet töörühma rollist.

Kaupo Heinma: Kas jääda selle juurde, et teha töörühm väiksemaks või jääda pikema nimekirja juurde. Kas võtame kõik ülikoolid ja liidud või läheme valdkondlikumaks.

Katrin Pihor: Mida me seal arutada tahame? Kui meil on kindel teema, siis kutsume kindla spetsialisti. Ei ole vaja tööandjate keskliidu esindajat, on vaja konkreetsest valdkonna inimest. Kui me tahame tõmmata suuri jooni pintsliga, siis on vaja üldisemat töörühmi. Ma ei näinud läbivaid teemasid – juhtimine, haridus. Haridus on läbivalt ringmajanduse teema.

Kaupo Heinma: Reaalne teemade arendus käib väikestes töörühmades. Huvirühmade töörühm on valideeriv üksus – kuidas haakuvad erinevad teemad nii, et ei läheks arvamused vastuollu omavahel.

Henry Kattago: Töörühm peaks olema ekspert töörühm. Max 10 eksperti. Autoriteetset inimest, kes tagavad selle, et juhtrühma info jõuaks kenasti. See ei anna lisaväärtust, kui teed töörühma kokku liitude peadest. See oleks kena kui oleks liivakella kujuline struktuur. Töörühmadesse võib kaasata rohkem erinevaid organisatsioone

Kaupo Heinma: Kuidas vältida seda, et keegi ei tunneks, et teda pole kaasatud?

Katrin Pihor: Kasutasime sama lahendust. See töörühmade osa töötas väga hästi.

Rait Kuuse: Mõtlen kogu protsessi peale. On vaja kaasamise eesmärk ära täita. Mitu tasandit on hea. Murelik olen sellepärast, et alati on kindlad eestkõnelejad, kes domineerivad. Ma ei ole kindel, et juhtrühm on piisavalt tasakaalustav, aga eksperttöörühm võiks selleks sobida.

Taaniel Raudsepp: Ekspertide kogu on hea mõte.

Kai Härmand: Eksperdid on toredad, aga eksperdile tuleb esitada konkreetne küsimus. Me ei saa öelda, et poliitikat hakkab kujundama ekspert. Me ei saa jätta seda ainult ekspertidele ja ainult poliitikakujundajatele. Küsimus ja lähteülesanne peab tulema juhtrühmalt!

Henry Kattago: Juhtrühm tasakaalustab küll. Väiksemaid töögruppe ei peaks formaliseerima. Need oleksid „areenid“, saab kokku kutsuda täpselt siis kui on vaja. Töörühmade osas vaadake EL sisu, et konsolideerida ja luua paremaid liine.

Kristi Talving: Päris sisendi saab töögruppidest, kus on eksperdid. Suured liidud peavad olema kaasatud, aga neilt ei saa valdkondade põhiseid mõtteid. Ma läheks ekspertgruppide teed. Kui meil on horisontaalsemat teemat vaja arutada, siis saab liitusid kaasata.

Kaupo Heinma: Alltöörühmad on vabamad. Mulle endale hakkab ekspertide mõte meeldima.

Henry Kattago: Leian, et peaks arutama dokumendi kontseptsiooni.

Kaupo Heinma: Anname huvirühmadele suunise, et meil on ringmajanduse sisuloome, tulge mõelge kaasa ja teil on väljund olemas. Küsimus juhtrühmale, mis peaksid olema need fookusteemad, mida juhtrühm välja toob. Mida juba eelnevalt ära defineerida.

Kai Härmand: Mul valdkonda pole lisada, aga riik peab ise ette näitama, kuidas käituma peab.

Taaniel Raudsepp: Meie saame olla nähtavad ja sellega eeskujuks olla.

1. ***Arutelu tulemus:*** *kokku lepiti, et Keskkonnaministeerium loob juhtrühma meililisti, kuhu kuuluvad põhi- ja asendusliikmed*
2. ***Arutelu tulemus:*** *Keskkonnaministeerium saadab 12.06.2020 töörühmale protokolli ning töörühmade struktuuri kavandid*
3. ***Arutelu tulemus:*** *Keskkonnaministeerium pakub kirjalikult välja kaks struktuuri, mille vahel juhtrühma liikmed valivad ning täiendavad*
4. ***Arutelu tulemus:*** *Keskkonnaministeerium ootab juhtrühma liikmetelt kirjalikult tagasisidet ekspertrühma liikmete osas ning fookusteemade osas, mida ringmajanduse arengudokumendi koostamisel prioriteediks pidada*
5. ***Kokkulepe***: *Keskkonnaministeerium ja Riigikantselei lepivad kokku kohtumise, et arutada dokumendi kontseptsiooni*